Sklep III Ips 145/2006
Sodna praksa Vrhovnega sodišča, 2006-12-06

rok za vložitev revizije - prepozna revizija - zavrženje revizije - štetje rokov - tek rokov v času sodnih počitnic

Sodba sodišča druge stopnje je bila odvetniku, ki je tožečo stranko zastopal v pritožbenem postopku, vročena 15.6.2006. Tridesetdnevni rok za vložitev revizije je po določbi drugega odstavka 111. člena ZPP začel teči naslednji dan, to je 16.6.2006. Tekel je do vključno 14.7.2006, nato pa v času sodnih počitnic (do vključno 15.7.2006 do vključno 15.8.2006) po določbi 3. odstavka 83. člena Zakona o sodiščih ni tekel. Ponovno je začel teči 16.8.2006 in se s potekom tega dneva tudi končal.

2. Tožeča stranka sama krije svoje stroške revizijskega postopka.

3. Tožeča stranka je dolžna toženi stranki v roku 15 dni plačati 648.040,00 SIT stroškov revizijskega postopka z zakonskimi zamudnimi obrestmi od dneva izdaje tega sklepa dalje.

1. Sodišče prve stopnje je delno ugodilo zahtevku tožeče stranke in toženi stranki naložilo, da tožeči stranki izroči s strani tožeče stranke akceptirano menico. Zavrnilo pa je zahtevke tožeče stranke za plačilo 69,952.464,06 SIT z zakonskimi zamudnimi obrestmi, za plačilo 10,569.038,44 SIT z zakonskimi zamudnimi obrestmi, za plačilo odškodnine v višini 2,189.895,28 SIT z zakonskimi zamudnimi obrestmi in za izročitev petih akceptnih nalogov.

2. Zoper sodbo sodišča prve stopnje sta se pritožili obe pravdni stranki. Sodišče druge stopnje je pritožbi zavrnilo in potrdilo sodbo sodišča prve stopnje.

3. Sodbo sodišča druge stopnje izpodbija tožeča stranka z revizijo zaradi absolutne bistvene kršitve določb pravdnega postopka iz 14. točke drugega odstavka 339. člena ZPP, relativne bistvene kršitve določb pravdnega postopka pred sodiščem druge stopnje in zmotne uporabe materialnega prava. Revizijskemu sodišču predlaga, da reviziji ugodi in sodbo sodišča druge stopnje spremeni tako, da ugodi pritožbi tožeče stranke, razveljavi sodbo sodišča prve stopnje v prvi in tretji točki izreka ter zadevo vrne sodišču prve stopnje v novo sojenje, oziroma da spremeni izpodbijano sodbo tako, da ugodi pritožbi tožeče stranke in spremeni sodbo sodišča prve stopnje tako, da v celoti ugodi tožbi tožeče stranke.

4. Revizija je bila vročena toženi stranki, ki je vložila odgovor, v katerem revizijskemu sodišču predlaga, da revizijo v celoti zavrne kot neutemeljeno. Revizija je bila vročena tudi Vrhovnemu državnemu tožilstvu Republike Slovenije.

6. Zoper pravnomočno sodbo, izdano na drugi stopnji, lahko stranke vložijo revizijo v tridesetih dneh od vročitve prepisa sodbe (prvi odstavek 367. člena ZPP).

7. Sodba sodišča druge stopnje je bila odvetniku S. Z., ki je tožečo stranko zastopal v pritožbenem postopku (priloga A33a v spisu), vročena 15. 6. 2006 (vročilnica v spisu pripeta k listovni številki 137). Tridesetdnevni rok za vložitev revizije je po določbi drugega odstavka 111. člena ZPP začel teči naslednji dan, to je 16. 6. 2006. Tekel je do vključno 14. 7. 2006, nato pa v času sodnih počitnic (od vključno 15. 7. 2006 do vključno 15. 8. 2006) po določbi tretjega odstavka 83. člena Zakona o sodiščih ni tekel. Ponovno je začel teči 16. 8. 2006 in se s potekom tega dneva tudi končal.

8. Revizija je bila vložena po poteku roka. Odvetnik J. S., ki ga je tožeča stranka pooblastila za vložitev revizije (priloga A34 v spisu), jo je namreč oddal priporočeno na pošto 17. 8. 2006 (potrdilo na kuverti, ki je pripeta listovni številki 146 v spisu).

9. Prepozno revizijo je Vrhovno sodišče zavrglo na podlagi 377. člena ZPP.

10. Na podlagi prvega odstavka 165. člena ZPP je Vrhovno sodišče odločilo tudi o stroških revizijskega postopka. Ker tožeča stranka z revizijo ni uspela, na podlagi prvega odstavka 154. člena ZPP sama krije svoje stroške revizijskega postopka, toženi stranki pa mora povrniti njene stroške revizijskega postopka. Stroške tožene stranke je Vrhovno sodišče odmerilo v skladu s taksno tarifo Zakona o sodnih taksah in Odvetniško tarifo. Obsegajo nagrado pooblaščenemu odvetniku za sestavo odgovora na revizijo v znesku 379.500,00 SIT in za obvestilo stranki v znesku 2.200,00 SIT, 20% DDV v znesku 76.340,00 SIT ter sodno takso za odgovor na revizijo v višini 190.000,00 SIT.

ZPP člen 111, 111/2, 367, 367/1.ZS člen 83, 83/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep II Ips 436/2009, enako tudi VS RS Sklep II DoR 860/2010, VS RS Sklep II DoR 504/2009